b'\n_START_ARTICLE_\nKarlas Briulovas\n_START_SECTION_\nBiografija\n_START_PARAGRAPH_\nKarlas Pavlovi\xc4\x8dius Briulovas gim\xc4\x97 Sankt Peterburge 1799\xc2\xa0m. gruod\xc5\xbeio 12 d. (gruod\xc5\xbeio 23 d. pagal Grigaliaus kalendori\xc5\xb3). Jo t\xc4\x97vas Pavelas Briulo (Bruleau) buvo skulptorius akademikas. Gimin\xc4\x97 tur\xc4\x97jo pranc\xc5\xabzi\xc5\xa1k\xc5\xb3 \xc5\xa1akn\xc5\xb3, o motina Marija \xc5\xa0rioder buvo kilusi i\xc5\xa1 vokie\xc4\x8di\xc5\xb3. \xc5\xa0eima savo pavard\xc4\x99 1821 m. rusifikavo. Karlas mok\xc4\x97si imperatori\xc5\xa1kojoje dail\xc4\x97s akademijoje. Jo vyresnis brolis Aleksandras Briulovas taip pat buvo tapytoju. Po moksl\xc5\xb3 akademijoje baigimo 1823 m. Karlas Briulovas keliavo \xc4\xaf Rom\xc4\x85 tobulintis, kur gyveno iki 1835 m. Jo k\xc5\xabryboje prad\xc4\x97jo ry\xc5\xa1k\xc4\x97ti grie\xc5\xbet\xc5\xb3 akademini\xc5\xb3 klasicizmo form\xc5\xb3 derinimas su romantiniais bruo\xc5\xbeais._NEWLINE_Garsiausiu Briulovo paveikslu yra 1830\xe2\x88\x921833 m. sukurta \xe2\x80\x9ePaskutin\xc4\x97 Pomp\xc4\x97jos diena\xe2\x80\x9c. Paveikslas suk\xc4\x97l\xc4\x97 sensacij\xc4\x85 savo dramati\xc5\xa1ku Vezuvijaus i\xc5\xa1siver\xc5\xbeimo ir \xc5\xbemoni\xc5\xb3 \xc5\xbe\xc5\xabties vaizdavimu raudono dangaus fone. I\xc5\xa1 prad\xc5\xbei\xc5\xb3 paveikslas buvo eksponuotas Romoje, po to Pary\xc5\xbeiuje ir v\xc4\x97liau perkeltas \xc4\xaf Rusij\xc4\x85 u\xc5\xbesakovui princui Anatoliui Demidovui. Paveikslas buvo toks garsus ir auk\xc5\xa1tai vertinamas, kad Aleksandras Pu\xc5\xa1kinas jam skyr\xc4\x97 panegiri\xc5\xa1k\xc4\x85 poem\xc4\x85._NEWLINE_1836 m. gr\xc4\xaf\xc5\xbe\xc4\x99s \xc4\xaf Rusij\xc4\x85 Karlas Briulovas gavo viet\xc4\x85 Sankt Peterburgo imperatori\xc5\xa1koje dail\xc4\x97s akademijoje, kur d\xc4\x97st\xc4\x97 sekan\xc4\x8dius 12 met\xc5\xb3. Tarp Rusijos aristokratijos Briulovas buvo populiariu portretistu. 1849 m. d\xc4\x97l prast\xc4\x97jan\xc4\x8dios sveikatos dailininkas pasitrauk\xc4\x97 i\xc5\xa1 akademijos, keliavo \xc4\xaf Italij\xc4\x85, kur mir\xc4\x97 1852 m. bir\xc5\xbeelio 11 d. (23 pagal Grigaliaus kalendori\xc5\xb3) Romoje. Vienu jo mokini\xc5\xb3 buvo tapytojas ir v\xc4\x97liau garsus ukrainie\xc4\x8di\xc5\xb3 poetas Tarasas \xc5\xa0ev\xc4\x8denka, kur\xc4\xaf Briulovas i\xc5\xa1pirko i\xc5\xa1 baud\xc5\xbeiavos.'